En hårsbredd fra å bli truffet av rallybilen
Det ble en dramatisk dag for publikum under rallyløpet Hurumsprinten lørdag. Ved den største publikumsplassen kjørte en rød Volvo ut og ble totalvraket. Folk strømmet til for å se at alt var i orden med sjåføren, og mens de stod ved vraket av Volvoen kjørte enda en bil ut, på samme sted. – Den dundret rett inn i bilen som hadde kjørt ut fra før. Det var flere folk rundt bilen, som ikke hadde kommet seg vekk, sier Simen Næss Hagen til VG. Han fotograferte løpet for Drammen Live 24, som første omtalte hendelsen. Var du i nærheten? Kontakt VGs journalister! Næss Hagen anslår at den andre bilen som kjørte ut holdt mellom 100 og 130 kilometer i timen. Bilen var altså bare centimeter fra å treffe publikum som stod ved vraket av Volvoen. Næss Hagen fryktet først at det hadde gått veldig galt. – Jeg tenkte det, sier han. Men mirakuløst nok ble ingen truffet i utforkjøringen. Næss Hagen har selv deltatt i Hurumsprinten tidligere, da som kartleser. Han kritiserer nå vaktene for ikke å ha gjort jobben sin i forbindelse med lørdagens dramatiske hendelse. – Det er vaktenes ansvar å roe ned biler som kommer, eller få folk ut av veien, sier han. Løpsleder Kjell Myhr sier til VG at vaktene burde taklet situasjonen annerledes. – Denne hendelsen henger sammen med litt urutinerte vaktmannskaper og et publikum som ikke har vært på denne typen arrangementer tidligere. Hovedårsaken er at alle vaktene forlot postene sine da den første bilen kjørte ut, slik at ingen vakter ble stående igjen for å dempe de bilene som kom bak. Det er en viktig oppgave når noe sånt skjer, og det skulle de gjort. Han forteller at de tar hendelsen svært alvorlig, og at de kommer til å evaluere det som skjedde med alle involverte. – Vi tar selvkrtikk på dette, pg vi må nå finne ut hva det var som gikk galt, og hva vi kan forbedre til et eventuelt nytt arrangement. Ifølge Næss Hagen ga vaktene klar beskjed til de to første bilene som kom etter volvoen om at de måtte roe farten. Men da den tredje bilen kom, ble den ikke bremset ned. Det var denne bilen som var en hårsbredd fra å meie ned publikum. Hurumsprinten arrangeres av Norsk Motor Klubb Hurum og Røyken. Ifølge klubbens leder, Jan-Sverre Solheim, hadde løpet 3000 tilskuere i år, noe som er en økning på 500 siden i fjor.
Publikum var centimetre fra å bli truffet av en rallybil i hundre under en dobbelt utforkjøring under Hurumsprinten lørdag.